EXCLUSIV Dosarele de corupție cu magistrați, verificate de Inspecția Judiciară și la instanțe. Încep controale la toate Curțile de Apel din țară, după verificările declanșate deja la DNA

Inspecția Judiciară a transmis pe data de 2 septembrie o adresă la Curtea de Apel Bacău, în care anunță efectuarea unui control tematic privind ”Respectarea principiilor generale care guvernează activitatea Autorității Judecătorești în cauzele de competența Direcției Naționale Anticorupție vizând magistrați sau în legătură cu acestea”. Potrivit surselor G4Media.ro, adrese similare au fost transmise către toate Curțile de Apel din țară.

Verificările dispuse privesc perioada 1 ianuarie 2014 – 30 iulie 2018 iar inspectorii solicită toate dosarele penale aflate pe rol sau soluționate definitiv în perioada 2014 – 2018, în care trimiterea în judecată s-a realizat prin rechizitorii emise de DNA. Inspecția mai solicită toate declarațiile de abținere, cererile de recuzare formulate de Ministerul public și încheierile prin care au fost soluționate.

Inspecția Judiciară a anunțat pe 30 iulie că a început un control tematic și la DNA, tot în legătură cu dosarele în care sunt anchetați magistrați, care se va desfășura în perioada 1 august – 1 octombrie. DNA a anunțat că ”în perioada 1 ianuarie 2014 – 30 iulie 2018, Direcţia Naţională Anticorupţie a soluţionat 1.965 de cauze privind 3.420 de magistraţi (2.193 de judecători şi 1.227 de procurori). La 30 iulie 2018, se aflau în curs de soluţionare la Direcţia Naţională Anticorupţie 415 cauze, vizând în total 474 de judecători şi 346 de procurori. Pe baza datelor existente, Inspecţia Judiciară va efectua verificări directe pentru lămurirea aspectelor vizate de tematica controlului’, se arată într-un comunicat al DNA.

În acest context, Guvernul a pregătit un OUG cu dedicație pentru fosta conducere a Inspecției Judiciare, Lucian Netejoru și Gheorghe Stan astfel încât mandatele acestora, deși au expirat la data de 1 septembrie, să poată fi prelungite.

Potrivit informațiilor G4Media.ro, OUG-ul nu are avizul CSM. Există cel puțin două decizii ale CCR care consacră obligativitatea avizului. Problema este că singura instituție care poate sesiza CCR că OUG-ul nu are aviz CSM este Avocatul Poporului, Victor Ciorbea.

Pe de altă parte, experții în drept susțin că ordonanța este ilegală, fiind dată cu dedicație pentru o persoană.

Miza este menținerea celor doi la conducere ca interimari până la intrarea în vigoare a noii legi a CSM, care schimbă condițiile de selecție a șefilor IJ, au explicat sursele G4media.ro. Sub conducerea lui Netejoru și Stan, Inspecția a devenit o arma împotriva tuturor magistraților incomozi sau care instrumentează dosare cu oameni politici importanți.

Liviu Dragnea l-a criticat dur luni pe ministrului Justiției, Tudorel Toader, pentru că nu a pregătit o ordonanță de urgență privind prelungirea mandatului actualului șef al Inspecției Judiciare, Lucian Netejoru. Dragnea a anunțat că va avea o discuție cu Tudorel Toader și Viorica Dăncilă pe această temă.

”Sigur că eu aş fi foarte bucuros dacă – pentru că am citit şi eu în presă zilele trecute – domnul ministru Toader ar fi iniţiat şi dus până la aprobare ordonanţa care ar fi permis actualei conduceri a Inspecţiei Judiciare să-şi continue mandatul până când intră în vigoare noua lege şi, ca mulţi alţi colegi, oameni pe care i-am văzut supăraţi, şi eu sunt sunt supărat, pentru că tocmai se pot pune sub semnul întrebării nişte anchete importante care sunt în derulare. M-aş fi aşteptat să ducă la capăt această procedură săptămâna trecută. Pentru mine este destul de ciudat şi destul de greu de înţeles de ce nu a făcut-o”, a spus Dragnea la Palatul Parlamentului, întrebat dacă ştia că ministrul Justiţiei, Tudorel Toader, se pregăteşte pentru o carieră de notar.

G4Media.ro a scris în exclusivitate săptămâna trecută despre faptul că Tudorel Toader pregătește o OUG pentru prelungirea mandatelor șefilor Inspecției Judiciare, brațul armat al PSD împotriva magistraților.

(Sursa Foto: Inquamphotos/ Autor: Octav Ganea)

Citește și